Cuneiform Tablet TC 1 28
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma a-šùr-ba-ni-ma ù ša-lim-a-šur a-na pu-šu-ke-en₆ qí-bi-ma šu-ma-a-bi-a ù ma-num-ba-lúm-a-šur i-li-ku-nim 8.5 ma-na KÙ.BABBAR ub-lu-nim ni-is-ḫa-sú ú-lá wa-at-ra a ma-la té-er-tí-kà KÙ.BABBAR É DAM.GÀR ni-sí-ma ší-ma-am ni-iš-a-ma-kum 3 ANŠE.ḪI.A ku-ta-nu 1 ANŠE AN.NA ù li-wi-sú ku-a-ú-tum ANŠE.ḪI.A ša DAM.GÀR a-ḫa-ma 0.5 ANŠE AN.NA 1 ANŠE ku-ta-nu mì-ma a-nim ší-mu-um ša-im šu-ma-a-bi-a a-na 5 u₄-me-e wa-ar-kà ki-li-a ú-ṣí-am KÙ.BABBAR ap-kà a-dí-ni la e-ru-ba-am ma-nu-um-ba-lúm-a-šur iš-tí wa-ar-ki-ú-tim ni-ṭa-ra-dam a-šu-mì ša DAM.GÀR ša ta-áš-pu-ra-ni um-ma a-ta-ma KÙ.BABBAR 0.5 ma-na a-na ta-ad-mì-iq-tí-a lu-ra-dí-am ra-du-am ú-lá i-mu-a 1.5 ma-na ni-iḫ-bu-ul-ma 3 ma-na KÙ.BABBAR iš-tí um-mì-a-ni i-na ša e-bu-ṭí i-na ṭup-pì-im šu-mì DAM.GÀR ni-il₅-pu-ut ku-lu um-mì-a-ni 4 ma-na.TA i-dí-nu-šum šu-ma li-bi-kà a-ta a-ma-kam 1 ma-na KÙ.BABBAR ṣí-ib-šum 1.5 ma-na ša ni-iḫ-bu-lu iš-tí pá-ni-e-ma šé-bi-lam lu nu-ta-er um-ma ša-lim-a-šur-ma a-ḫi a-ta a-na-kam ki-li-a e-ba-ru-tù-ni ú-ša-zi-zu-ma iṭ-ru-du-ni-šu a-ma-kam a-wi-lúm lá-mu-tù a-pu-tum i ša-ḫa-ti-šu i-zi-iz-ma a-na té-er-tí-šu ù a-šu-mì ša a-zu-a i-ḫi-id a-pu-tum a ša-ra-<gap>-tim lá i-ša-ku-nu-šu-ma ù i-a-tí a-na-kam lá i-ma-ra-ṣa-am a-ḫi a-ta èr-ra-ba-ni me-ra-kà e-kà i-ṣé-ri-šu li-li-ik la i-ša-lá-aṭ